苏辙
送鲁有开中大知洺州次子瞻韵
仲连虽不仕，而非绮与园。
逡巡笑谈间，屡解战斗繁。
子敬识二孙，长揖鼓鼙喧。
意气感周郎，振策起江村。
二贤继英风，千载为高门。
曾孙事仁祖，风义夙所敦。
台阁余故事，父老称遗言。
白发识公子，十载友元昆。
婆娑久不试，俯仰色愈温。
五马忽嘶鸣，朱轮夹征轩。
旌旄隔河至，部曲几人存。
铜虎不可留，刍狗行当燔。
秋潦决河防，遗黎化惊魂。
忧心念千里，何暇把一樽。
西城叩门别，南风吹帽翻。
嗟我限出竭，未敢逾短垣。
新晴水尚壮，想见民惊奔。
安得万丈堤，止此百里浑。
姑尔救一境，谁当理其源。
百闻贵一见，尺书为我论。